Det sa Islands finansminister Bjarni Benediktsson i en debatt i det islandske parlamentet, Alltinget, ifølge artikkelen «Økende tvil om Islands EØS-medlemskap» i avisa Iceland Monitor.

Benediktsson mener at andre EFTA-land som deltar i EØS-avtalen, gir etter for krav fra EU om et spørsmål som med ACER-diskusjonen igjen er høyaktuell i Norge:

Overføring av nasjonal myndighet, i praksis til EUs organer.

Adressaten for Benediktssons kritikk er vanskelig å ta feil av:

Bare to EFTA-land, Norge og ministaten Liechtenstein, deltar i EØS-avtalen med EU sammen med islendingene.

Gjentatte EU-krav



– Tida har etter min mening kommet for oss i Alltinget å gjøre alvorlige vurderinger om hva EFTA-landenes posisjon bygger på i EØS-avtalen, når slike krav fremmes av EU, sa den islandske finansministeren ifølge Iceland Monitors referat.

Et raskt tilbakeblikk antyder at disse kravene fra EU ikke er helt i overensstemmelse med den grunnleggende tanken bak EØS-samarbeidet, fortsetter finansministeren.

Ifølge Benediktsson krever EU gjentatte ganger at de tre landene skal akseptere direkte beslutningsmyndighet fra Brussel gjennom EØS-avtalen.

Det kan skje i form av beslutninger, bøter eller andre måter å instruere på fra institusjoner opprettet av EU, som de tre landene ikke er del av.

ACER og Finanstilsyn



Benediktssons kritikk kommer i sluttspurten av en opphetet debatt i Norge om Stortinget, gjennom et spesialarrangement, skal gi EUs energibyrå ACER styringsrett på sitt felt i Norge.

Tidligere har det samme skjedd da Finanstilsynet ble underlagt EUs finanstilsynsordninger - formelt via en enkelt ansatt i EFTAs overvåkingsorgan ESA.

– Dette undergraver to-pilarsystemet EØS hvor EFTA-statene bare skal være underlagt institusjoner i EFTA-regi, sa Benediktsson.

Blant norske stortingspolitikere mener man derimot at to-pilarsystemet er opprettholdt når man oppretter egne organer som skal kopiere EUs vedtak.

– Det som ikke hjelper, er når andre EFTA-stater i EØS har besluttet å gi etter før vi har nådd en konklusjon. Da forblir vi alene med kravet om at to-pilarsystemet skal respekteres, sier finansministeren.

Norsk UD avviser anklage



Statssekretær Audun Halvorsen (H) i det norske Utenriksdepartementet avviser overfor ABC Nyheter at Norge svikter to-pilarsystemet i EØS-avtalen.

EØS-SPENNING: Statssekretær Audun Halvorsen (H) i Utenriksdepartementet påpeker at Island har vært med på alle vedtakene i EØS. Foto: Fotograf Sturlason / Utenriksdepartementet

– Vi er kjent med at det er debatt om EØS-samarbeidet både i Island og her. Ifølge islandske medier har landets finansminister uttrykt at to-pilarstrukturen i EØS kan være under press, og at Norge og Liechtenstein aksepterer løsninger som fraviker to-pilarstrukturen mens Island holder igjen, skriver han i en epost, og forsikrer:

– Norge hegner om to-pilarstrukturen i EØS. Det vil si at samarbeidet består av to likeverdige pilarer: EU-pilaren og EFTA-pilaren, med egne strukturer og institusjoner i hver pilar.

Halvorsen påpeker imidlertid at EØS-avtalen åpner for at partene kan velge andre løsninger enn det som følger av det alminnelige utgangspunktet om et to-pilarsystem.

– I noen tilfeller har vi derfor funnet andre løsninger, enten fordi det aktuelle samarbeidet ikke lar seg passe inn i det tradisjonelle to-pilarsystemet, eller fordi andre hensyn tilsier det. Det gjelder et fåtall saker, på avgrensede områder, skriver han og minner om at disse løsningene er funnet i fellesskap.

Alle tre EØS/EFTA-partnere må være enige før vi tar inn nye regler i EØS-avtalen.

Les også: – Stortinget undergraver den norske Grunnloven